
Zagreb, 30. srpnja 2026.
__________________________________________________________________________

	Predlagatelj:
	Ministarstvo znanosti, obrazovanja i mladih


__________________________________________________________________________

	Predmet:
	Prijedlog odluke o davanju prethodne suglasnosti Ministarstvu znanosti, obrazovanja i mladih za prijavu na poziv Zajedničkog poduzeća za europsko računalstvo visokih performansi (EuroHPC JU)


__________________________________________________________________________

Prijedlog
Na temelju članka 31. stavka 2. Zakona o Vladi Republike Hrvatske („Narodne novine“, br. 150/11., 119/14., 93/16., 116/18., 80/22. i 78/24.), Vlada Republike Hrvatske je na sjednici održanoj _______________ donijela 
O D L U K U
o davanju prethodne suglasnosti Ministarstvu znanosti, obrazovanja i mladih za prijavu na poziv Zajedničkog poduzeća za europsko računalstvo visokih performansi (EuroHPC JU)
I.
Republika Hrvatska je punopravna država sudionica u Europskom zajedničkom poduzeću za računalstvo visokih performansi (EuroHPC Joint Undertaking; u daljnjem tekstu: EuroHPC JU). Kao jedna od potpisnica Deklaracije EuroHPC JU-a, Republika Hrvatska aktivno sudjeluje u izgradnji vrhunske europske superračunalne i kvantne infrastrukture.
II.

Republika Hrvatska kroz sredstva Nacionalnog plana oporavka i otpornosti provodi uspostavu hrvatske tvornice umjetne inteligencije (u daljnjem tekstu: UI tvornica), za što je osigurano 39.000.000,00 eura bespovratnih sredstava iz Mehanizma za oporavak i otpornost. 

Daje se suglasnost Ministarstvu znanosti, obrazovanja i mladih za preuzimanje obveza iz Sporazuma o doprinosu (Contribution Agreement) između Republike Hrvatske i EuroHPC JU-a za uspostavu UI tvornice u ukupnom iznosu od 39.000.000,00 eura. 
Ministarstvo znanosti, obrazovanja i mladih će najkasnije do 31. kolovoza 2026. uplatiti doprinos kojim će se poduprijeti uspostava UI tvornice ili ekvivalentne infrastrukture za umjetnu inteligenciju te kvantnih tehnologija u Europskoj uniji.
Financijska sredstva osigurana su kroz sredstva Nacionalnog plana oporavka i otpornosti u okviru razdjela 080 Ministarstvo znanosti, obrazovanja i mladih.
III.

Daje se suglasnost Ministarstvu znanosti, obrazovanja i mladih za podnošenje obvezujućeg pisma EuroHPC JU-u o financijskom doprinosu Republike Hrvatske u iznosu do 10.000.000,00 eura pod uvjetom da projektni konzorcij u kojem sudjeluje Republika Hrvatska, čiji je glavni koordinator poljska institucija, bude odabran za financiranje, a iznos doprinosa u tom slučaju uplatio bi se po godinama kako slijedi: 

	Godina
	IZNOS

	2028.
	5.000.000,00 eura

	2029.
	5.000.000,00 eura

	Ukupno
	10.000.000,00 eura


Sredstva za podmirenje navedenih obveza osigurat će se u okviru budućeg programskog razdoblja 2028. – 2034., koji je u postupku programiranja, te će biti planirana u okviru financijskog plana Ministarstva znanosti, obrazovanja i mladih.

IV.
Plaćanja koja proizlaze iz obveza preuzetih u skladu s ovom Odlukom Ministarstvo znanosti, obrazovanja i mladih dužno je kao obvezu uključiti u financijski plan u godini u kojoj obveza dospijeva.

V.

Ova Odluka stupa na snagu danom donošenja.
KLASA:

URBROJ:

Zagreb, 

PREDSJEDNIK

mr. sc. Andrej Plenković
O B R A Z L O Ž E N J E
Tvornica umjetne intelegencije (UI tvornica)

Hrvatska tvornica umjetne inteligencije (u daljnjem tekstu: UI tvornica) omogućit će razvoj nacionalne infrastrukture za umjetnu inteligenciju temeljene na računalnim kapacitetima visokih performansi (HPC), sigurnim podatkovnim okruženjima i uslugama za istraživačku zajednicu, javni sektor i gospodarstvo te predstavlja temelj za buduće uključivanje Republike Hrvatske u EuroHPC JU ekosustav. 
Izmjenama Nacionalnog plana oporavka i otpornosti 2021. – 2026. omogućeno je uključivanje Republike Hrvatske u europsku inicijativu AI Factories dodavanjem nove mjere usmjerene na uspostavu UI tvornice, za koju su osigurana bespovratna sredstva u iznosu od 39 milijuna eura, kako bi se dodatno poduprla strateška digitalna ulaganja usklađena s nacionalnim i europskim prioritetima te ciljevima Mehanizma za oporavak i otpornost.

Cilj je dodatno potaknuti digitalizaciju hrvatskog gospodarstva i usmjeriti ulaganja u digitalne projekte koji su u skladu s nacionalnim i europskim prioritetima, uključujući inovacije, napredne tehnologije i jačanje konkurentnosti. Uspostavom ove napredne infrastrukture stvara se temelj za sveobuhvatni nacionalni ekosustav umjetne inteligencije. Istovremeno, projekt predstavlja ključno institucionalno središte za istraživanje, razvoj i inovacije, omogućujući sinergiju između akademske zajednice, istraživačkih instituta i gospodarstva kroz zajednički rad na razvoju suverenih visokotehnoloških rješenja. 

Mjera podrazumijeva dobrovoljne doprinose EuroHPC JU-u: 

a) namijenjenima potpori UI gigatvornici putem dobrovoljnog doprinosa, te se
b) potpora može pružiti i drugoj istovrijednoj infrastrukturi za umjetnu inteligenciju i kvantnim tehnologijama.
Mjera obuhvaća potpisivanje Sporazuma o doprinosu između Republike Hrvatske i EuroHPC JU-a te uplatu istima dobrovoljnog doprinosa Republike Hrvatske u iznosu od 39 milijuna eura, koju je potrebno izvršiti najkasnije do 31. kolovoza 2026. godine.
Za potrebe provedbe projekta navedena sredstva prenijet će se na razdjel 080 Ministarstvo znanosti, obrazovanja i mladih, na izvor financiranja 58100 – Mehanizam za oporavak i otpornost (NPOO), te rasporediti na odgovarajuću proračunsku aktivnost.

Gigatvornica umjetne inteligencije (UI gigatvornice)
UI gigatvornice, za razliku od UI tvornica, predstavljaju znatno veće infrastrukturne sustave namijenjene prvenstveno masovnoj industrijskoj primjeni umjetne inteligencije, provedbi naprednih komercijalnih treninga modela te zadovoljavanju potreba velikih poslovnih korisnika. Razvijaju se u suradnji s privatnim konzorcijima i tehnološkim partnerima, pri čemu Europska unija ne stječe suvlasnički udio u infrastrukturi, već isključivo ugovara zakup računalnih kapaciteta za vlastite potrebe.

Kao optimalno rješenje usvojena je opcija pristupanja međunarodnom regionalnom konzorciju pod vodstvom Poljske, čiji je planirani doprinos 100 milijuna eura. Prema trenutačno dostupnim informacijama, u konzorciju bi sudjelovale i Mađarska (20 milijuna eura), Litva (5 milijuna eura), Češka i Slovačka. Navedeni sastav konzorcija i iznosi doprinosa preliminarni su te su podložni izmjenama.

Republika Hrvatska sudjelovala bi s doprinosom od 10 milijuna eura, koji će se za buduće razdoblje zakupa kapaciteta osigurati u okviru razdjela 080 Ministarstvo znanosti, obrazovanja i mladih. Time bi se hrvatskom gospodarstvu omogućio povlašten pristup giga infrastrukturi. Preduvjet za sudjelovanje je potpisivanje Sporazuma o zajedničkoj javnoj nabavi (Joint Procurement Agreement – JPA) n
a temelju kojeg je potrebno krajem rujna 2026. podnijeti obvezujuće pismo EuroHPC JU-u o financijskom doprinosu Republike Hrvatske u iznosu do 10 milijuna eura. Time navedeni iznos postaje pravno obvezujući, pod uvjetom da projektni konzorcij, čiji je glavni koordinator poljska institucija, bude odabran za financiranje. Planirano je da korištenje navedenih sredstava započne 2028. godine. Nakon 2030. godine ostaje otvorena mogućnost izgradnje vlastite UI gigatvornice u Republici Hrvatskoj, uz korištenje sredstava iz budućeg Višegodišnjeg financijskog okvira.
Republika Hrvatska planira sudjelovati u nadolazećem pozivu na dostavu ponuda i upravo je u procesu pripreme potrebne dokumentacije i planiranja sredstava. 
Financijska sredstva za provedbu projekta UI gigatvornica u iznosu do 10 milijuna eura osigurat će se u okviru budućeg programskog razdoblja 2028. – 2034. koji je u postupku programiranja te će biti planirana u okviru financijskog plana Ministarstvo znanosti, obrazovanja i mladih.

Slijedom navedenoga, predlaže se Vladi Republike Hrvatske donošenje ove odluke o davanju prethodne suglasnosti Ministarstvu znanosti, obrazovanja i mladih za potpisivanje predmetnih sporazuma. 

